A Bizottság 1368/95/EGK rendelete
(1995. június 16.)
a fölözött tejből származó kazein és kazeinátok előállítására nyújtott támogatásról szóló 2921/90/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb Ausztria, Finnország és Svédország csatlakozási okmányával, valamint a 3290/94/EK rendelettel [1] módosított, a tej- és tejtermékpiac közös szervezéséről szóló, 1968. június 27-i 804/68/EGK tanácsi rendeletre [2] és különösen annak 11. cikke (3) bekezdésére,
mivel a legutóbb az 1756/93/EGK rendelettel [3] módosított 2921/90/EGK bizottsági rendelet [4] úgy rendelkezik, hogy a fölözött tejből származó kazein és kazeinátok előállítása után csak akkor adható támogatás, ha a kazein és a kazeinátok megfelelnek bizonyos összetételi követelményeknek; mivel a tapasztalatok azt mutatják, hogy a legalább 5 % és legfeljebb 17 % nem kazein tejfehérjét tartalmazó kazein már nem felel meg a jelenlegi piaci követelményeknek, amelyek a minőségi termékek irányába tolódnak el; mivel ezért az ilyen kazein utáni támogatást meg kell szüntetni;
mivel figyelembe véve e termékek és a sovány tejpor piacának alakulását, csökkenteni kell a rendeletben előírt támogatást a kazeinná vagy kazeinátokká feldolgozott fölözött tej esetében;
mivel a Tej- és Tejtermékpiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
A 2921/90/EGK rendelet a következőképpen módosul:
1. a 2. cikk (1) bekezdésének helyébe a következő szöveg lép:
"(1) A (2) bekezdésben említett támogatás 100 kilogramm kazeinná vagy kazeinátokká feldolgozott fölözött tej esetében ECU 6,75.";
2. a 2. cikk (2) bekezdésének d) pontját el kell hagyni, s egyidejűleg a 2. cikk (2) bekezdésének e) pontja a 2. cikk (2) bekezdésének d) pontjára változik;
3. a 3. cikk a) pontja második mondatának helyébe a következő szöveg lép:"A III. mellékletben említett termékeken a következőket kell feltüntetni:"A teljes tejfehérje-tartalom alapján számítva legalább 5 % és legfeljebb 17 % egyidejűleg kicsapatott nem kazein tejfehérjét tartalmazó kazeinátok";"
4. a III. melléklet helyébe a csatolt melléklet lép.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. június 16-án.